
EXPUNERE DE MOTIVE PRIVIND OPORTUNITATEA
 PROIECTULUI DE HOTĂRÂRE


Secțiunea 1
Titlul proiectului de hotărâre

Proiect de hotărâre privind stabilirea salariilor de bază pentru personalul din cadrul 
Direcției Poliției Locale Timișoara, începând cu data de 01.01.2018, conform 
O.U.G. nr. 79/08.11.2017 pentru modificarea și completarea 
Legii nr. 227/2015 privind Codul fiscal


Secțiunea a 2-a
Motivul emiterii proiectului de hotărâre

Transferarea contribuțiilor de la angajator la angajat, conform 
O.U.G. nr. 79/08.11.2017 pentru modificarea și completarea 
Legii nr. 227/2015 privind Codul fiscal



1. Descrierea situației actuale
Conform Legii nr. 227/2015 privind Codul fiscal, în luna decembrie 2017, cotele de contribuții sociale aflate în sarcina angajatorului sunt următoarele: 
· Contribuția de asigurări sociale – CAS = 15,8 %
· Contribuția pentru asigurări de sănătate – CASS = 5,2 %
· Contribuția pentru șomaj = 0,5 %
· Contribuția pentru concedii și indemnizații = 0,85 %
· Contribuția pentru accidentele de muncă și boli profesionale = 0,26 %.
· Cota de impozit este de 16 %.
2. Schimbări preconizate și rezultate așteptate
În baza O.U.G. nr. 79/08.11.2017 pentru modificarea și completarea Legii nr. 227/2015 privind Codul fiscal, începând cu data de 01.01.2018 cotele de contribuții datorate de angajați sunt următoarele:
· Cota de asigurări sociale = 25 % datorată de către persoanele fizice care au calitatea de angajați sau pentru care există obligația plății contribuției de asigurări sociale. Baza lunară de calcul al contribuției de asigurări sociale, în cazul persoanelor fizice care realizează venituri din salarii sau asimilate salariilor, o reprezintă câștigul brut realizat din salarii și venituri asimilate salariilor, în țară și în alte state, cu respectarea prevederilor legislației europene aplicabile în domeniul securității sociale, precum și a acordurilor privind sistemele de securitate socială la care România este parte.
· Cota de contribuție de asigurări sociale de sănătate = 10 % se datorează de către persoanele fizice care au calitate de angajați sau pentru care există obligația plății contribuției de asigurări sociale de sănătate. Baza lunară de calcul al contribuției de asigurări sociale de sănătate, în cazul persoanelor fizice care realizează venituri din salarii sau asimilate salariilor, în țară și străinătate, cu respectarea prevederilor legislației europene aplicabile în domeniul securității sociale, precum și a acordurilor privind sistemele de securitate socială la care România este parte, o reprezintă câștigul brut.
· Cota de impozit = 10 % se aplică asupra venitului impozabil. 
3. Alte informații
Prin Hotărârea Consiliului Local al Municipiului Timișoara nr. 270/28.07.2017 privind stabilirea salariilor pentru funcționarii publici și personalul contractual din aparatul de specialitate al Primarului Municipiului Timișoara și din serviciile publice din subordinea Consiliului Local al Municipiului Timișoara (Anexa 3), începând cu data de 01.07.2017 au fost stabilite salariile de bază pentru personalul din cadrul Direcției Poliției Locale Timișoara, conform Legii nr.153/28.06.2017, lege-cadru privind salarizarea personalului plătit din fonduri publice;
4. Concluzii
Prin transferarea contribuțiilor de la angajator la angajat conform O.U.G. nr. 79/08.11.2017, începând cu 01.01.2018 nivelul veniturilor salariale din cadrul Direcției Poliției Locale nu depășește nivelul indemnizației lunare a funcției de viceprimar, respectiv 15.200 lei, conform Anexei nr. IX din Legea nr. 153/28.06.2017, lege-cadru privind salarizarea personalului plătit din fonduri publice.
Menționăm că la fundamentarea proiectului de buget pe anul 2018 au fost prevăzute la capitolul ”Cheltuieli de personal” inclusiv contribuțiile transferate de la angajator la angajat.
Având în vedere aspectele prezentate, propunem stabilirea salariilor de bază pentru personalul din cadrul Direcției Poliției Locale Timișoara, începând cu data de 01.01.2018, conform 
O.U.G. nr. 79/08.11.2017 pentru modificarea și completarea Legii nr. 227/2015 privind Codul fiscal, conform anexei.

